
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Poprad 3T/12/2024 8724010143 20. 08. 2024 Mgr. Svetlana Filipová ECLI:SK:OSPP:2024:8724010143.4
Uznesenie Okresný súd Poprad samosudcom Mgr. Svetlanou Filipovou dňa 20. augusta 2024 v trestnej veci obvineného A. B., narodeného XX.XX.XXXX v C., trvale bytom D. E. XX/XX, F. G., okres C., toho času vo väzbe v Ústave na výkon väzby B., trestne stíhaného pre prečin krádeže podľa § 212 odsek 1 písmeno g/ Trestného zákona v znení účinnom do 05.08.2024, t a k t o rozhodol: I. podľa § 190 odsek 1 Trestného poriadku z r u š u j e uznesenie samosudcu Okresného súdu Poprad číslo konania 3T/12/2024-110 zo dňa 12.06.2024 o prijatí obžaloby prokurátora podľa § 241 odsek 1 písmeno j/ Trestného poriadku v znení účinnom od 15.03.2024, II. podľa § 241 odsek 1 písmeno b/ Trestného poriadku postupuje na
prejednanie
Okresnému úradu Poprad, odbor všeobecnej vnútornej správy, Nábrežie Jána Pavla II 439/16, 058 01 Poprad, obžalobu prokurátora Okresnej prokuratúry Poprad číslo 2Pv 616/23/7706-6 zo dňa 01.02.2024, ktorá bola doručená Okresnému súdu Poprad dňa 02.02.2024 a je vedená pod spisovou značkou 3T/12/2024, proti obvinenému A. B., narodenému XX.XX.XXXX v C., a podľa ktorej zistené skutočnosti mali nasvedčovať tomu, že dňa 05.10.2023 v čase o 00.04 hodine na chodbe na prvom poschodí bytového domu Zdravie I. vo F. H., I. J. K. XXXXX, L. B., odcudzil spred dverí bytu majiteľky M. N. J. jeden pár dámskych botasiek značky Nike bielej farby s neónovo-žltou vložkou a jeden pár dámskych botasiek značky Bugatti bielej farby so strieborným jazykom, čím takto pre M. N. J., trvale bytom F. H., I. J. K. XXXXX, spôsobil škodu vo výške 135,00 eur, pričom uvedeného konania sa dopustil aj napriek tomu, že za obdobný čin bol v predchádzajúcich dvanástich mesiacoch postihnutý v blokovom konaní vedenom Obvodným oddelením Policajného zboru Poprad pre priestupok proti majetku podľa § 50 odsek 1 zákona č. 372/1990 Zb. o priestupkoch v znení neskorších predpisov, ktorého sa dopustil drobnou krádežou v predajni Kaufland na ulici . Wolkera v Poprade J, za čo mu bola uložená bloková pokuta vo výške 30,00 eur na základe bloku na pokutu nezaplatenú na mieste č. A 2200090619 zo dňa 04.06.2023, teda obvinený si mal prisvojiť cudziu vec tým, že sa jej zmocnil a bol za obdobný čin v predchádzajúcich dvanástich mesiacoch postihnutý,
čím mal spáchať prečin krádeže podľa § 212 odsek 1 písmeno g/ Trestného zákona v znení účinnom do 05.08.2024, pretože podľa Trestného zákona v znení účinnom od 06.08.2024 v dôsledku zmeny zákona v zmysle § 84 Trestného zákona zanikla trestnosť stíhaného činu, a skutok by mohol byť priestupkom podľa zákona Slovenskej národnej rady č. 372/1990 Zb. o priestupkoch v znení neskorších právnych predpisov. odôvodnenie: Dňa 02.02.2024 bola tunajšiemu súdu doručená obžaloba prokurátora Okresnej prokuratúry Poprad číslo 2Pv 616/23/7706-6 zo dňa 01.02.2024 proti obvinenému A. B. v znení skutkovej vety, právnej vety a právnej kvalifikácie, ako je uvedené vo výroku tohto uznesenia, ktorej súd vyhovel vydaním trestného rozkazu zo dňa 11.03.2024, ktorým uznal obvineného vinným z prečinu krádeže podľa § 212 odsek 1 písmeno g/ Trestného zákona v zmysle podanej obžaloby a súd obvinenému za to v trestnom rozkaze uložil trest odňatia slobody vo výmere dvanásť mesiacov s podmienečným odkladom na skúšobnú dobu v trvaní dvadsaťštyri mesiacov. Doručovanie súdnej zásielky obvinenému bolo neúspešné, medzičasom bol v inej trestnej veci sudcom pre prípravné konanie vzatý do väzby, súd mu preto opatrením zo dňa 07.05.2024 ustanovil obhajcu. Trestný rozkaz s obžalobou obvinený a obhajca prevzali dňa 09.05.2024, prokurátorovi bol trestný rozkaz doručený dňa 18.03.2024. Obhajca v mene obvineného dňa 17.05.2024 súdu elektronicky doručil odpor voči trestnému rozkazu, preto samosudca uznesením na čísle listu 110 zo dňa 12.06.2024 rozhodol o prijatí obžaloby prokurátora podľa § 241 odsek 1 písmeno j/ Trestného poriadku v znení účinnom od 15.03.2024. Obhajca uznesenie prevzal dňa 12.07.2024 a obhajca obvineného dňa 17.07.2024, t.j. v zákonnej lehote, doručil súdu sťažnosť voči uzneseniu na čísle listu 110. Sťažnosť doposiaľ nebola predložená nadriadenému sťažnostnému orgánu. Podľa § 190 odsek 1 Trestného poriadku, orgán, proti ktorého uzneseniu sťažnosť smeruje, môže jej sám vyhovieť, ak sa zmena pôvodného uznesenia nedotkne práv inej strany trestného konania. Ak ide o uznesenie policajta, ktoré bolo vydané s predchádzajúcim súhlasom prokurátora alebo na jeho pokyn, môže policajt sám sťažnosti vyhovieť len s predchádzajúcim súhlasom prokurátora. Podľa § 241 odsek 1 písmeno b/ Trestného poriadku, obžalobu podanú na súde pre prečin a zločin s výnimkou obzvlášť závažného zločinu, za ktorý zákon ustanovuje trest odňatia slobody s dolnou hranicou trestnej sadzby najmenej dvanásť rokov preskúma samosudca a podľa jej obsahu a obsahu spisu (b) postúpi vec inému orgánu, ak sú tu okolnosti uvedené v § 214 ods. 1, Podľa § 214 odsek 1 Trestného poriadku per analogiam, prokurátor alebo policajt postúpi vec inému orgánu, ak výsledky vyšetrovania alebo skráteného vyšetrovania preukazujú, že nejde o trestný čin, ale ide o skutok, ktorý by mohol byť priestupkom alebo iným správnym deliktom alebo by mohol byť prejednaný v disciplinárnom konaní. Podľa § 212 odsek 1 písmeno g/ Trestného zákona v znení účinnom do 05.08.2024, kto si prisvojí cudziu vec tým, že sa jej zmocní a bol za obdobný čin v predchádzajúcich dvanástich mesiacoch postihnutý, potrestá sa odňatím slobody až na dva roky. Podľa § 212 odsek písmeno a/ až písmeno f/ Trestného zákona v znení účinnom od 06.08.2024, (1) kto si prisvojí cudziu vec tým, že sa jej zmocní a (a) spôsobí tak malú škodu, (b) čin spácha vlámaním, (c) bezprostredne po čine sa pokúsi uchovať si vec násilím alebo hrozbou bezprostredného násilia, (d) čin spácha na veci, ktorú má iný na sebe alebo pri sebe, (e) takou vecou je vec z úrody z pozemku, ktorý patrí do poľnohospodárskeho pôdneho fondu, alebo drevo nachádzajúce sa na lesnom pozemku, alebo
ryba z rybníka s intenzívnym chovom, alebo (f) čin spácha na veci, ktorej odber podlieha spoplatneniu na základe osobitného predpisu, potrestá sa odňatím slobody až na dva roky. Podľa § 84 Trestného zákona, trestnosť činu, ktorý mal v čase spáchania znaky niektorého trestného činu uvedeného v osobitnej časti tohto zákona, zaniká, ak neskorší zákon ustanoví, že tento čin nie je trestným činom. Novelou Trestného zákona č. 300/2005 Z. z. na základe zákona č. 40/2024 Z.z., ktorá nadobudla účinnosť dňom 06.08.2024, došlo k zániku trestnosti takého konania, ktoré spočíva v zmocnení sa cudzej veci bez ohľadu na to, či hodnota veci dosahuje hodnotu zodpovedajúcej tzv. malej škode, len v dôsledku toho, že páchateľ bol za obdobný čin v predchádzajúcich dvanástich mesiacoch postihnutý. Do 05.08.2024 išlo o zákonné znaky skutkovej podstaty trestného činu krádeže podľa § 212 odsek 1 písmeno g/ Trestného zákona. Trestný zákon v znení účinnom od 06.08.2024 takúto skutkovú podstatu prečinu krádeže neobsahuje. V dôsledku tejto zmeny zákona, samosudca, ktorý vo veci obvineného po podaní obžaloby ako samosudca koná, zistil, že obvinený mal podľa obžaloby spôsobiť škodu drobnou krádežou vo výške 135,00 eur, čo nezodpovedalo ani malej škode podľa § 125 odsek 1 prvá veta Trestného zákona v znení účinnom do 05.08.2024 (spodná hranica tzv. malej škody bola v sume prevyšujúcej 266 eur) a teda nepredstavuje malú škodu ani podľa § 125 odsek 1 prvá veta Trestného zákona v znení účinnom od 06.08.2024 (spodná hranica tzv. malej škody je v sume prevyšujúcej 700 eur). Z dôvodu hospodárnosti súdneho konania samosudca v rámci autoremedúry prípustnej podľa § 190 odsek 1 Trestného poriadku, vyhovel sťažnosti obvineného cestou obhajcu voči uzneseniu na čísle listu 110 a predmetné uznesenie vo výroku I. tohto uznesenia zrušil, pretože takáto zmena (zrušenie uznesenia) sa s prihliadnutím na zmenu Trestného zákona nedotkne práv inej strany trestného konania. Vo výroku II. tohto uznesenia súd rozhodol o postúpení veci na priestupkové konanie tak, ako je uvedené vo výroku tohto uznesenia, pretože v zmysle § 84 Trestného zákona, trestnosť stíhaného činu, ktorý mal v čase spáchania znaky prečinu krádeže podľa § 212 odsek 1 písmeno g/ Trestného zákona v znení účinnom do 05.08.2024, zanikla, nakoľko zákon č. 40/2024 Z. z., ktorým sa novelizoval Trestný zákon č. 300/2005 Z. z. s účinnosťou od 06.08.2024, ustanovuje, že stíhaný čin nie je trestným činom. Poučenie: Proti tomuto uzneseniu je prípustná sťažnosť do 3 (troch) pracovných dní od oznámenia uznesenia cestou tunajšieho súdu na Krajský súd v Prešove. Sťažnosť má odkladný účinok.

